b'\n_START_ARTICLE_\nPayPal\n_START_SECTION_\nHistoria\n_START_PARAGRAPH_\nPayPal syntyi kun kaksi yrityst\xc3\xa4, Confinity ja X.com yhdistyiv\xc3\xa4t maaliskuussa 2000. Confinityn olivat perustaneet joulukuussa 1998 Max Levchin, Peter Thiel, Luke Nosek ja Ken Howery. Yritys kehitti Palm Pilot -maksamista ja kryptografiaa. X.comin perusti puolestaan maaliskuussa 1999 Elon Musk. Se oli Internet-pohjainen finanssipalveluyritys. Molemmat yritykset sijaitsivat Palo Altossa University Avenuella. _NEWLINE_Useat Confinityn ensimm\xc3\xa4isist\xc3\xa4 ty\xc3\xb6ntekij\xc3\xb6ist\xc3\xa4 olivat The Stanford Review -opiskelijalehden, joka oli my\xc3\xb6s Peter Thielin perustama yritys, entisi\xc3\xa4 ty\xc3\xb6ntekij\xc3\xb6it\xc3\xa4. Suurin osa varhaisista ohjelmoijista tuli University of Illinois at Urbana-Champaignista Max Levchinin rekrytoimana. X.comissa Elon Musk palkkasi monia liiketoiminta- ja teknologiapuolen osaajia, jotka olivat kriittisi\xc3\xa4 yhdistymisen my\xc3\xb6t\xc3\xa4 syntyneen PayPalin menestyksen luomisessa. N\xc3\xa4ihin kuuluivat muun muassa Amy Klement, Sal Giambanco, Roelof Botha, Sanjay Bhargava ja Jeremy Stoppelman._NEWLINE_eBay osti PayPalin vuonna 2002. Kauppa toteutettiin osakevaihdolla, jossa yksi PayPalin osake oikeutti 0,39 eBayn osakkeeseen. eBayn julkaiseman tiedotteen mukaan kaupan arvo oli noin 1,5 miljardia dollaria. Ostohetkell\xc3\xa4 PayPalia k\xc3\xa4ytti maksutapana jo yli puolet eBayn k\xc3\xa4ytt\xc3\xa4jist\xc3\xa4. PayPal korvasi eBayn oman BillPoint-palvelun.'